arnastofnun/IGC-2024 huggingface dataset:
Markús Skeggjason

Markús Skeggjason (d. 15. október 1107) var íslenskur lögsögumaður og skáld á 11. og 12. öld. Ari fróði segir í Kristni sögu að hann hafi verið vitrastur lögmanna á Íslandi, annar en Skafti (Þóroddsson).

Markús var sonur Skeggja Bjarnasonar og Hallberu Grímsdóttur og var kominn í beinan karllegg af Ingólfi Arnarsyni. Hann var fyrst kosinn lögsögumaður 1084, endurkjörinn hvað eftir annað og gegndi embættinu allt til dauðadags 1107. Hann hefur verið mjög fróður og líklega lærður, var einn af heimildarmönnum Ara fróða, sem segir að hann hafi sagt sér ævi allra lögsögumanna sem greint er frá í Íslendingabók, „en honum sagði Þórarinn, bróðir hans, ok Skeggi faðir þeira, ok fleiri spakir menn til þeira ævi, er fyr hans minni váru, at því er Bjarni inn spaki hafði sagt, föðurfaðir þeira, er munði Þórarin lögsögumann ok sex aðra síðan.“

Ari segir líka frá því að Markús var líka með í ráðum ásamt Sæmundi fróða og fleiri höfðingjum þegar Gissur Ísleifsson fékk tíundina samþykkta á Alþingi.

Markús var skáld og orti meðal annars drápu um Eirík góða Danakonung. Drápuna orti hann skömmu eftir lát konungs árið 1103, og er hún lofgjörð um Eirík konung og aðalheimildin um sögu hans.

Kona Markúsar var Járngerður Ljótsdóttir. Dóttir þeirra, Valgerður, giftist Þórði Skúlasyni presti í Görðum á Akranesi, og var sonur þeirra Böðvar Þórðarson í Görðum, móðurafi Snorra Sturlusonar og bræðra hans.
Vefsafn.is

Vefsafn.is er safn vefsíðna á íslensku sem Landsbókasafn Íslands - Háskólabókasafn safnar í samræmi við lög um skylduskil frá árinu 2003, en þar var kveðið á um að útgáfa á Veraldarvefnum teldist opinber útgáfa og félli því undir skilaskyldu til safnsins. Vefsafnið byggir á reglulegum söfnunum vefsíðna sem framkvæmdar eru að jafnaði þrisvar sinnum á ári og við sérstök tilefni, eins og í kringum kosningar. Vefjum sem breytast ört, eins og fréttavefjum, er safnað oftar. Fyrsta söfnunin var framkvæmd snemma árs 2004. Safnið var formlega opnað almenningi 29. september 2009.

Safnið byggir á sömu tækni og Internet Archive sem hefur safnað vefsíðum af öllum lénum frá árinu 1996. Söfnun Landsbókasafns er þó bæði dýpri og nákvæmari en söfnun Internet Archive fyrir íslenskar vefsíður. Landsbókasafnið er aðili að samtökunum International Internet Preservation Consortium sem hefur unnið að þróun tækni til söfnunar og aðgangs að vefsöfnum.
Vindheimamelar

Vindheimamelar eru á norðurenda Reykjatungu í Tungusveit í Skagafirði. Þeir eru í landi jarðarinnar Vindheima. Skammt norðan við enda melanna rís Skiphóll upp úr sléttlendi Vallhólmsins og hefur nafnið meðal annars verið skýrt þannig að lögun hans minni á skip á hvolfi. Vestan við melana rennur Svartá, sem breytir svo um nafn við enda Reykjatungu og kallast eftir það Húseyjarkvísl.

Hestamannafélögin Stígandi og Léttfeti gerðu skeiðvöll á melunum árið 1969 en áður höfðu hestamannamót verið haldin á Vallabökkum í Vallhólmi. Síðan hefur verið byggð upp góð aðstaða til mótahalds og þar eru haldin fjórðungsmót og landsmót hestamanna, auk héraðsmóta.
Kvíslhyrningar

Kvíslhyrningar er ætt jórturdýra með kvíslótt (klofin) horn. Til kvíslhyrninga telst hjartarættin (Cervidæ), t.d. hin alkunnu hjartardýr Mið-Evrópu, krónhjörturinn, dádýrið, rádýrið, risahjörturinn, vapiti hjörturinn.
Manntalið 1703

Manntalið 1703 var fyrsta heildarmanntal sem gert var á Íslandi. Manntalið var jafnframt fyrsta manntal sem náði til allra íbúa í heilu landi þar sem getið var nafns, aldurs og stöðu íbúanna í þjóðfélaginu. Ákvörðun um gerð manntalsins var tekin vegna bágrar efnahagsstöðu þjóðarinnar á 17. öld. Árni Magnússon og Páll Vídalín (sem þá var varalögmaður) voru valdir til þess að rannsaka hag landsins og leggja til úrbótatillögur, og var manntalið ein forsenda þeirra.

Í starfi þeirra fólst einnig að semja jarðabók, sem tók 12 ár (1702–1714). Erindisbréf Danakonungs til Árna og Páls, dagsett 22. maí 1702, segir til um gerð manntalsins í 8. grein. Að auki skyldi gert búfjártal. Í október 1702 sendu þeir Árni og Páll bréf til allra sýslumanna þar sem gefin voru nákvæm fyrirmæli um töku manntalsins. Fyrirmælin voru töluvert nákvæmari en komu fram í erindisbréfinu, sem sýnir að hugmyndin hafi þróast í höndum þeirra. Í uppkasti að erindisbréfi, sem Árni Magnússon gerði vorið 1702 segir:

Sýslumenn vísuðu málinu til hreppstjóra sem svo tóku manntalið. Hrepparnir voru þá 163 talsins og um 3–5 hreppstjórar voru í hverjum hreppi. Þetta stangaðist þó á við tilmæli konungs, en hann skipaði svo fyrir að prestar skyldu sjá um gerð manntalsins. Þeir Árni og Páll hafa líklega talið vænlegra til árangurs að nota hina veraldlegu stjórnsýslu og fela sýslumönnum málið á Alþingi, og sýslumenn síðan ákveðið að deila verkefninu niður á hreppanna, næsta stig stjórnsýslunnar.

Manntalið þótti einsdæmi á sínum tíma, og almenningur í landinu kallaði veturinn 1702–1703 manntalsvetur. Manntalið hefur varðveist úr öllum hreppum, en þó hefur frumritið glatast í sumum tilfellum.

Eftir að manntalinu var skilað á Alþingi í júní 1703 sendu Árni og Páll það til Kaupmannahafnar. Þar lá það að mestu óhreyft í 75 ár, en þá tók Skúli Magnússon landfógeti það árið 1777 til þess að vinna úr því jarðabók. Manntalið var lánað til Íslands árið 1921, til að undirbúa útgáfu þess, og samkvæmt samningi milli Íslands og Danmerkur árið 1927 varð það eign Íslands. Það er varðveitt í skjalsafni Rentukammers í Þjóðskjalasafni. Búfjártalið er einnig varðveitt, en það var aðeins tekið í um 60% af hreppum landsins. Það hefur ekki verið gefið út.

Árið 2003 efndu Hagstofa Íslands og Þjóðskjalasafn Íslands til ráðstefnu í tilefni af 300 ára afmæli Manntalsins 1703. Í framhaldi af ráðstefnunni var gefið út ráðstefnurit með erindum sem flutt voru þar.

Mannfjöldi 1703.

Í sambandi við útgáfu manntalsins, vann Hagstofa Íslands tölfræðilegar upplýsingar um mannfjölda á Íslandi.

Síðari rannsóknir hafa sýnt að eitthvað sé vantalið, t.d. vantar Viðey á Sundum, en víst er að þar voru nokkrir búsettir. Einnig leikur grunur á að smábörnum hafi stundum verið sleppt. Þó er hugsanlegt að fá börn á aldrinum 0–7 ára stafi af harðindaárunum áður en manntalið var tekið. Mikill munur á fjölda karla og kvenna vekur athygli. Hann er talinn stafa af því að karlmenn dóu frekar af slysförum. Einnig kemur fram í heimildum að karlmenn þoldu verr hungursneyð, m.a. af því að þeir unnu frekar erfiðisvinnu.
Flugustaðadalur

Flugustaðadalur er dalur í Álftafirði. Í honum eru fjórir bæir í byggð.
G. W. Bailey

George William Bailey (fæddur 27. ágúst 1944) er bandarískur leikari sem er þekktastur fyrir hlutverk sitt sem hinn „skapstirði“ Lautinant — og seinna Kapteinn — Thaddeus Harris í "Police Academy" kvikmyndunum og fyrir hlutverk sín í The Closer, MASH og Major Crimes.

Einkalíf.

Bailey fæddist í Port Arthur,Texas og stundaði nám við Thomas Jefferson menntaskólann í Port Arthur með Janis Joplin. Byrjaði hann háskólanám við Lamar Háskólann nálægt Beaumont en færði sig yfir í Texas Tech Háskólann. Yfirgaf hann háskóla og eyddi miðjum fimmta áratugnum við að vinna í bæjarleikhúsunum áður en hann fluttist til Kaliforníu um miðjan sjötta áratugsins. Hann sneri aftur í háskólanám árið 1993, við Texas State Háskólann í San Marcos, Texas og útskrifaðist síðan með BFA gráðu í leiklist árið 1994.

Síðan 2001, hefur Bailey setið sem framkvæmdastjóri "Sunshine Kids Foundation".Stofnunin býður upp á ferðir og starfsemi fyrir mörg hundruð börn sem hafa greinst með krabbamein. Hefur Bailey verið sjálboðaliði í kringum fimmtán ár eftir að hann kynntist starfseminni gegnum guðdóttur sína sem hafði verið greind með hvítblæði.

Ferill.

Sjónvarp.

Fyrsta sjónvarpshlutverk Bailey var í sjónvarpsseríunni"Harry O" árið 1974. Kom hann síðan fram í þáttum á borð við Charlie´s Angels, Starsky and Hutch, Soap og Happy Days.

Árið 1979 var Bailey boðið hlutverk í stríðs-gamanseríunni MASH sem liðþjálfinn Luther Rizzo sem hann lék til ársins 1983.

Bailey var síðan með stórt gestahlutverk í "St. Elsewhere" sem Dr. Hugh Beale frá 1982-1983. Síðan þá hefur hann komið fram sem gestaleikari í þáttum á borð við "Simon &amp; Simon", "Under Cover", "Murder, She Wrote", American Dreams og Nip/Tuck.

Hefur hann síðan 2005 leikið rannsóknarliðsforingjann Lt. Provenza í The Closer til ársins 2012 og síðan í Major Crimes frá 2012.

Kvikmyndir.

Fyrsta kvikmyndahlutverk Bailey í "A Force of One" (1979), sem var ein af myndum Chuck Norris. Síðan árið 1984 var Bailey boðið hlutverk Lt. Thaddeus Harris í kvikmyndinni Police Academy og hefur hann síðan þá leikið Thaddeus Harris í öllum Police Academy framhaldsmyndunum.

Hefur Bailey einnig komið fram í kvikmyndum á borð við "Warning Sign", "Mannequin", "Hawaiian Dream", "Brothers.Dogs. And God." og "The Newest Pledge".

Verðlaun og tilnefningar.

Houston Film Critics Society verðlaunin

Screen Actors Guild verðlaunin
Magni Ásgeirsson

Guðmundur Magni Ásgeirsson (fæddur 1. desember 1978) er íslenskur söngvari og meðlimur hljómsveitarinnar Á móti sól.
Michael Paul Chan

Michael Paul Chan (fæddur 26. júní 1950) er bandarískur leikari sem er þekktastur fyrir hlutverk sín sem Michael Tao í The Closer og Major Crimes.

Einkalíf.

Chan fæddist í San Francisco og er af þriðju kynslóð kínversk-amerískrar fjölskyldu.

Chan stundaði nám í leiklist við American Conservatory Theater í San Francisco.

Chan hefur verið giftur Christina Ann Chan síðan 1975 og saman eiga þau eitt barn.

Ferill.

Leikhús.

Chan er einn af upphafsmönnum að Asian American Theater Company sem staðsett er í San Francisco. Fyrsta leikhúsverk Chan var árið 1977 í "The Year of the Dragon" hjá Asian American Theatre Company. Árið 1981 kom hann fram í leikritinu "Family Devotions" sem Robert.

Sjónvarp.

Fyrsta sjónvarpshlutverk Chan var árið 1975 í Police Story. Síðan þá hefur hann komið fram sem gestaleikari í þáttum á borð við The Blue Knight, CHiPs, Hill Street Blues, MacGyver, Northern Exposure, Babylon 5, JAG, Brooklyn South, Crossing Jordan, Arrested Development og Simpsonfjölskyldunni.

Árið 1994 lék Chan stórt hlutverk í þættinum Valley of the Dolls sem Rich Chen. Var hann einnig með gestahlutverk í lögregluþættinum Robbery Homicide Division frá 2002-2003 sem rannsóknarlögreglumaðurinn Ron Lu.

Hefur Chan síðan 2005 leikið rannsóknarliðsforingjann Michael Tao í The Closer til ársins 2012 og síðan í Major Crimes frá 2012.

Kvikmyndir.

Fyrsta kvikmyndahlutverk Chan var árið 1979 í Up Yours. Síðan þá hefur hann komið fram í kvikmyndum á borð við The Goonies, Falling Down, Maverick, Batman Forever, Batman &amp; Robin, U.S. Marshals, The Insider og Spy Game.

Verðlaun og tilnefningar.

Screen Actors Guild verðlaunin
Skóggangur

Skóggangur var ein þriggja tegunda refsinga sem beitt var á þjóðveldisöld samkvæmt lögum Grágásar og var þyngst þeirra. Þeir sem dæmdir voru sekir skógarmenn nutu ekki lengur réttarverndar, voru griðlausir og útskúfaðir úr samfélaginu og réttdræpir hvar sem til þeirra náðist. Skóggangur var refsing sem beitt var í Noregi og þar lögðust menn út í skógum en hér í óbyggðum. Af þekktum íslenskum skóggangsmönnum má nefna Gísla Súrsson og Gretti Ásmundarson.
Kvikuhólf

Kvikuhólf er rými neðanjarðar fyllt albráðinni kviku. Kvikuhólf verður til þegar kvika úr kvikuþró rennur um innskot og nær að einangra sig frá kvikuþrónni. Hólf þessi geta verið um 20 til 200 km3 að stærð og eru á eins til þriggja kílómetra dýpi.
Hlutbráðnun

Hlutbráðnun nefnist það ferli þegar aðeins hluti þéttefnis bráðnar. Oftast er hugtakið notað í bergfræði og á við hlutbráðnun bergs. Þær kristalgerðir sem hafa lágt bræðslumark bráðna en aðrar haldast í föstu formi.

Talið er að hlutbráðnun sé þess valdandi að súrari hluti kviku í kvikuþróm safnist fyrir efst í þrónni.
Almenningsvagnar

Almenningsvagnar byggðasamlag er byggðasamlag sveitarfélaganna Bessastaðahrepps, Garðabæjar, Hafnarfjarðar, Kjalarneshrepps, Kópavogs og Mosfellsbæjar. Það var stofnað til að hafa á einni hendi almenningssamgöngur þessara sveitarfélaga. Það tók til starfa 15. ágúst 1992, fyrirtækin Hagvagnar hf. og Meiriháttar hf. sáu um akstur.

Þann 1. júlí 2001 tók Strætó byggðasamlag við verkefnum Almenningsvagna.
Clark Kent

Clark Kent er maður sem betur er þekktur sem Superman. Hann vinnur á Daily Planet sem blaðamaður og ljósmyndari. Clark er mjög hrifinn af konu sem heitir Lois Lane. Hún vinnur hjá saman dagblaði. Hann er aðra stundina hann sjálfur en aðra er hann superman.
Wallace Langham

Wallace Langham (fæddur 11. mars 1965) í Fort Worth í Texas er bandarískur leikari sem hefur komið fram í mörgum sjónvarpsþáttum sem gestaleikari. Þekktasta hlutverk hans er sem David Hodges í "".

Einkalíf.

Fæddur í Fort Worth í Texas, fluttist síðan til Los Angeles ásamt móður sinni þegar hann var níu ára. Á tvö börn með fyrrverandi eiginkonu sinni en er núna giftur Karey Richards.

Hann er hluti af risaeðlusýningunni í Disney's Animal Kingdom í Orlando í Flórída. Segir hann að ástæðan fyrir því að hann sé hlut af sýningunni, er að geta farið aftur í tímann og að rödd hans heyrist gegnum alla sýninguna.

Í mars 2000 játaði Langham að hafa barið samkynhneigðan fréttaritara slúðublaðs (sem er talinn hafa gert ásakanir gagnvart kærustu Langhams varðandi húðflúr hennar). Fréttaritarinn segir að Langham hafi kallað niðrandi orðum gagnvart samkynhneigðum á meðan hann var að berja hann. Var hann skipaður í þriggja ára skilorðsbundinn dóm og þurfti að skila af sér 450 tímum af samfélagsþjónustu fyrir samkynhneigð samtök.

Ferill.

Langham fékk fyrsta tækifæri sitt í mynd John Hughes "Weird Science" og "The Invisible Kid" og "ABC Afterschool Special" þættinum „Just a Regular Kid: An AIDS Story“ en síðan skipti yfir í hlutverk hins unga ofsækismann í "Soul Man" og sem klíkuleiðtogi í "The Chocolate War". Kom hann einnig fram í "Daddy Day Care" og "Little Miss Sunshine".

Lék hann í "WIOU", en aðaltækifæri hans kom þegar hann var valinn til þess að leika Phil, hinn kaldhæðnis starfsritara fyrir sjónvarpskynninn Garry Shandling í "The Larry Sanders Show". Langham lék síðan í "Veronica's Closet" og "What About Joan?".

Hefur hann verið gestaleikari í "Murphy Brown", "NewsRadio", "ER", "Murder, She Wrote", "Sex and the City", "21 Jump Street", "Medium", "The Twilight Zone", "The Outer Limits", "Star Trek: Voyager", "Curb Your Enthusiasm" og "Grace Under Fire".

Talaði fyrir Andy French í teiknimyndasögunni "Mission Hill" og sem Care-Bots í "Buzz Lightyear of Star Command", Clayface í "The Batman" og sjávarmeistarann í "Batman: The Brave and the Bold".

Hann leikur David Hodges í "". Í áttundu þáttaröð var hann gerður einn af aðalleikurunum.
Önundur Þorkelsson

Önundur Þorkelsson (d. 7. maí 1197) var eyfirskur höfðingi á 12. öld. Hann átti í deilum við Guðmund dýra Þorvaldsson á Bakka í Öxnadal og lauk þeim deilum með Önundarbrennu, þar sem Önundur og Þorfinnur sonur hans létu lífið ásamt fleiri mönnum.

Önundur bjó framan af á Laugalandi í Eyjafirði. Þorfinnur sonur hans vildi kvænast Ingibjörgu laundóttur Guðmundar dýra en þau voru of skyld til að mega giftast og Guðmundur hafnaði bónorðinu en þeir feðgar þvinguðu hann til að samþykkja ráðahaginn. Önundur lét svo nýgiftu hjónin hafa bújörð sína en fór sjálfur að Lönguhlíð í Hörgárdal, rak burtu bóndann sem þar bjó og tók bú hans undir sig þótt hann ætti engan rétt á því.

Margt fleira bar þeim Guðmundi á milli og menn Önundar hæddust mjög að Guðmundi. Svo fór að hann stóðst ekki frýjuorðin, fór að Önundi í Lönguhlíð ásamt Kolbeini Tumasyni 7. maí 1197 og lagði eld að bænum. Önundur brann þar inni en Þorfinnur sonur hans var felldur, komst í kirkju en dó eftir þrjá daga.
Gran Canaria

Gran Canaria (stundum kölluð Kanarí á íslensku) er spænsk eyja. Hún liggur á hnitunum 28°'N og 15°35'V. Mannfjöldi eyjunnar er 847.830 (2015). Hún er næstfjölmennasta eyjan af Kanaríeyjum á eftir Tenerife og þriðja stærsta eyjan. Eyjan er í Atlantshafi í um það bil 150 km. fjarlægð frá norðvesturströnd Afríku og er 1560 km² að flatarmáli. Hæsti punkturinn er 1949 metrar (Pico de Las Nieves). Helstu ferðaskrifstofur í Evrópu hafa útnefnt eyjuna sem þann ferðamannastað, þar sem loftslag er best í heimi.

Söguágrip.

Talið er að frumbyggjar Gran Canaria, Guanche hafi komið til eyjarinnar á árinu 500 fyrir Krist. Eyjan var í fyrstu nefnd "Tamarán" eða land hinna hugrökku. Eftir yfir 100 ára stríð Evrópulanda um völd á eyjunni, var hún innlimuð í Spánarveldi árið 1483 undir stjórn Ísabellu I. Spánardrottningar.

Landsvæði og samfélag.

Gran Canaria er kölluð "mini-álfa" vegna fjölbreytilegs loftslags og landslags eyjarinnar, sem heyrir að einum þriðja hluta undir verndarsvæði UNESCO. Þar má finna langar strendur ýmist með gulum sandi eða svörtum og græn svæði og skóga, lítil þorp og litla bæi ásamt stórborginni Las Palmas með um 390.000 íbúa. Nánast er hægt að draga línu um eyjuna miðja, suðurhluti eyjunna er gróðurlítill nema það, sem ræktað hefur verið. Norðurhlutinn er þakinn trjám (m.a. kanaríeyjafuru) og öðrum gróðri en þar er einnig mun meiri ræktun ávaxta og grænmetis.

Eyjan er mjög gróðursæl að norðanverðu, þar sem rignir meira og munur á hitastigi á nóttu og degi, sem og á vetri og sumri, er meiri en að sunnanverðu. Jafnframt er oft talsverður hitamunur á ofanverðri eyjunni og við ströndina. Að vetri til snjóar stundum í efstu fjallshlíðum.
Vigdís Hauksdóttir

Vigdís Hauksdóttir (f. 20. mars 1965) er íslenskur lögfræðingur, fyrrverandi þingmaður Reykjavíkurkjördæmis suður fyrir Framsóknarflokkinn og fyrrverandi formaður fjárlaganefndar. Hún var einnig ritari þingflokks Framsóknarmanna og formaður Heimssýnar-hreyfingar sjálfstæðissinna í Evrópumálum. Vigdís sat í miðstjórn Framsóknarflokksins um árabil og gegndi ýmsum trúnaðarstörfum fyrir flokkinn en eftir klofning flokksins með úrsögn Sigmundar Davíðs Gunnlaugssonar úr honum gekk hún í Miðflokkinn og sat sem borgarstjórnarfulltrúi flokksins í Reykjavík frá 2018-2022.

Vigdís er af mörgum talin umdeildur stjórmálamaður. Hún hefur lýst sjálfri sér sem hægrisinnaðri og er jafnvel sögð íhaldsöm. Vigdís er almennt mótfallin ríkisafskiptum og vill draga úr bótagreiðslum í íslenska velferðarkerfinu. Hún er mótfallin aðild Íslands að ESB í samræmi við samþykktir Framsóknarflokksins og Miðflokksins. Vigdís hefur stutt lækkun framlags Íslendinga til þróunarsamvinnu.

Ævi.

Vigdís fæddist á Selfossi og er dóttir Hauks Gíslasonar, bónda á Stóru-Reykjum í Hraungerðishreppi, og Sigurbjargar Geirsdóttur. Vigdís starfaði í Blómavali 1984–1991 og var jafnframt fyrsti fagdeildarstjóri og kennari við blómaskreytingabraut Garðyrkjuskóla ríkisins á Reykjum í Ölfusi 1988–1991. Hún var eigandi Blómabúðar Reykjavíkur, Hótel Sögu, 1991–1995 og verslunarinnar Jóns Indíafara í Kringlunni 1995–1997.

Vigdís starfaði sem aðstoðarkennari í skattarétti við viðskiptadeild Háskólans á Bifröst 2008 og sem lögfræðingur hjá Alþýðusambandi Íslands frá 2008 þar til hún bauð sig fram til Alþingis árið 2009.

Þingstörf.

Vigdís var kosin á þing í alþingiskosningunum árið 2009. Snemma á þingferli hennar kom það nokkrum sinnum fyrir að Vigdís mismælti sig eða fór rangt með málshætti. Fyrir vikið beindist nokkur athygli að henni. Meðal annars birti fjölmiðlamaðurinn Egill Helgason myndband þar sem búið var að klippa saman nokkur slík atriði. Landsstjórn Landssambands framsóknarkvenna ályktaði af því tilefni að Egill legði Vigdísi í einelti sem væri sérlega slæmt þar sem hann væri starfsmaður Ríkisútvarpsins og ætti hann að láta af því og biðja Vigdísi afsökunar. Í viðtali við blaðið Fréttatímann í byrjun árs 2013 sagði Vigdís að sér þætti stundum erfitt að lesa athugasemdir í sinn garð á opinberum vettvangi, sér í lagi þar sem barnsfaðir hennar dó um þetta leyti: „Fólk áttar sig ekki á því að á bak við hverja manneskju er heimilislíf og tilfinningar“ sagði hún.

Þann 13. mars 2012 setti Vigdís skilaboð á Facebook-vef sínum af lokuðum vinnufundi Alþingis og taldi forseti þingsins að hún hefði þar með brotið þingsköp. Vigdís mótmælti þessum úrskurði forseta þingsins þar sem hún taldi sig hvorki hafa vitnað beint í gest nefndarinnar né nefndarmann.

Borgarfulltrúi.

Vigdís var oddviti Miðflokksins í Reykjavík í sveitarstjórnarkosningunum árið 2018. Hún náði kjöri ein Miðflokksmanna og sat í borgarstjórn kjörtímabilið 2018-2022 en gaf ekki kost á sér til endurkjörs í kosningunum árið 2022.
Hornalínufylki

Hornalínufylki er ferningsfylki þar sem stökin fyrir utan aðalhornalínuna/meiginhornalínuna (þ.e. línan sem liggur á ská ↘) eru núll. Stökin sem eru í aðalhornalínunni geta verið núll. Fylkið A = (ai,j) með formula_1 dálkum og formula_2 röðum er hornalínufylki ef:

Dæmi um hornalínufylki eru meðal annars:

einingarfylkiið

og núllfylki:
Dulritun

Dulritun (eða dulkóðun) er hugtak í dulritunarfræði sem merkir að breyta ódulrituðum texta í dulrit (dulritaðan texta) með ákveðinni dulritunaraðferð; tilgangur dulritunaraðferðarinnar er að gera dulritið óráðanlegt þeim sem búa ekki yfir ákveðnu leyndarmáli sem er kallað dulmálslykill.

Dulráðning er notuð til að snúa ferlinu við, en það ferli er oft það hið sama.

Dulritun á sér langa sögu og hefur tekið miklum framförum beint eða óbeint tengt stríðsrekstri.

Fyrstu dulritunaraðferðirnar voru umskiptidulritanir:en eins og reiknirit Sesars þar sem hverjum staf í texta er hliðrað um ákveðið bil í stafrófinu og verður textinn þar með óskiljanlegur nema viðtakandinn þekki hliðrunina. Auðvelt reyndist þó að brjóta þessi dulmál og hefur þróun dulmála leitt af sér fágaðari dulritunaraðferðir. Frá og með sjöunda áratug 20. aldar hafa dulmál færst út notkun ríkisstjórna og leynifélaga yfir á einkanotendur. Þau eru notuð á hverjum degi og notfæra sér margir þá tækni án þess að gera sér grein fyrir því. Þannig eru tengingar heimabanka yfirleitt dulkóðaðar og öll GSM raddsamskipti eru dulkóðuð (þó ekki smáskilaboð). Einnig hafa önnur almennari samskipti sífellt farið að nýta sér dulkóðun, svo sem spjallforrit og tölvupóstur.
Íþróttafélagið Grótta

Íþróttafélagið Grótta er íþróttafélag á Seltjarnarnesi stofnað 24. apríl 1967. Innan félagsins eru þrjár deildir: fimleikadeild, knattspyrnudeild og handknattleiksdeild.
Pedro de Valdivia

Pedro de Valdivia (17. apríl 1497 – 25. desember 1553) var spænskur landvinningamaður sem lagði undir sig Chile og stofnandi borgarinnar Santíagó, Concepción og Valdivia í Chile. Hann var handsamaður og tekinn af lífi árið 1553 í stríði gegn Mapuche-mönnum.
Skákbyrjun

Skákbyrjun kallast nokkrir fyrstu leikir í skák. Skákmeistarar tefla oftast þekktar skábyrjanir og teflist þá skákin gjarnan samkvæmt ákveðinni leikjaröð í 10 til 20 leiki. Skákbyrjanair hafa marga undirflokka.

Algengustu skákbyrjanir.

Byrjanir kallast "varnir", þegar svartur leikur þeim.
Tómas Lemarquis

Tómas Lemarquis (fæddur 3. ágúst 1977) er íslensk-franskur leikari. Hann útskrifaðist úr LHÍ 2003. Hann er þekktur fyrir að leika Nóa, aðalsöguhetjuna í kvikmyndinni Nói albínói og hlutverk í kvikmyndinni Villiljós frá árinu 2001. Hann lék í myndinni "Desember" ásamt Laylow.

Tómas hefur leikið í alþjóðlegum myndum og er Blade Runner með þeim þekktari.
Flagbjarnarholt

Flagbjarnarholt í Landssveit, Rangárvallasýslu stendur uppi í hæð og sést víða að. Bæjarnafnið var í upphafi Flæalda eða Flagalda, en breyttist síðan í Flagvelta og svo í Flagbjarnarholt eins og það heitir í dag. Tvíbýli er að Flagbjarnarholti.

Suðurlandsskjálftarnir árið 1896.

Ein harðasta jarðskjálfthrina á Suðurlandi sem heimildir eru til um hófst þann 26. ágúst árið 1896. Enginn fyrirvari var þegar þessir skjálftar dundu yfir og var fólk því algjörlega óviðbúið. Þann dag og daginn eftir hrundu bæir, fólk varð víða heimilislaust, missti bústofn sinn og vetrarforða. Fyrsti skjálftinn átti upptök sín í Landssveit og olli mjög miklu tjóni. Þá mynduðust miklar sprungur og er hægt að sjá þær við bæina Flagbjarnarholt og Lækjarbotna.
Auðfræði

Auðfræði (1880) er hagfræðirit eftir Arnljót Ólafsson.

Arnljótur fékk 400 króna styrk af landsfé árið 1877 frá Alþingi til þess að semja rit um þau efni, sem nefnd voru ökonomia á erlendum málum. Auðfræðin komu út þremur árum seinna.

Arnljótur byggði ritið langmest á kenningum Frédéric Bastiat sem fram komu í "Harmonies Economiques". Bastiat hafði tileinkað sér kenningar Adams Smith og er rit Arnljóts, fyrsta íslenska fræðiritið um hagfræði, því skrifað á grundvelli kenninga Adams Smith og í anda hans.